﻿Paşi printre vise de Mariana Babiuc Marica poezie prefaţa de Mario Castro Navarrete ISBN 978-973-9412-40-7 Colecţia Cãlãtorilor Astrali 29 Prezentarea unei cărţi este o sarcină destul de complexă, atunci când eşti nevoit, din cauza spaţiului şi mai ales a selecţiei, să prezinţi autorul prin volumul de versuri, ce are o largă abordare tematică. Ştiut este că românul este poet, în exprimare şi în simţire, având ca unealtă o limbă cu un lexic bogat, de origine latină şi cu o sumedenie de cuvinte provenite din limbile ţărilor vecine, ceea ce face să fie un grai diversificat, unde cuvântul îşi pune amprenta spre o reprezentare conceptuală ce te invită la desenare, la punerea pe hârtie, la a aşterne simţirea lirică pur românească în versuri de o remarcabilă creaţie, atotcuprinzătoare, căci autoarea Mariana Babiuc Marica ne delectează cu versurile sale, scoase din cotidian, din cele mai fireşti maniere comune de a trăi simţind. Trebuie să mărturisesc că la primirea manuscrisului am rămas plăcut impresionat de exprimarea, de bogăţia lexicală şi nu în ultimul rând, de mesajele versurilor autoarei plină de tandreţe şi simţire, ceea ce m-a făcut să parcurg dintr-o dată, fără întrerupere, căci am fost captivat de frumuseţea gândurilor exprimate, identificat pe deplin cu unele momente ale poeziei sale, de pildă, cele ce grăiesc dorul de casă în situaţia unei emigrări aproape forţate pentru a-şi găsi liniştea unui trai decent, dorinţă a sute de români împrăştiaţi prin Europa şi nu numai. Este laolaltă edificant şi firesc cum Mariana B. Marica ne invită să cugetăm, să luăm aminte că, îndepărtarea de casă, de locurile copilăriei noastre, nu face decăt să crească mai mult iubirea de ţară şi nicidecum un patriotism absurd şi şovinist, exemplul fiind aceste minunate versuri: Singurătăţile mele?/ Doar gânduri,/ idei albe plutind deasupra apelor,/ păsări flămânde ieşite după hrană,/ stele ce se-ntunecă sub norii nopţilor/ tot mai adânci, tot mai sihastre. (Singurătăţi). Ori versurile acestea: Naufragiasem/ în punctul cel mai nordic,/ gheţari sfărâmaţi împiedicau trecerea,/ căutam disperată haina sufletului tău/ să mă ascund.../ Când am găsit-o, am înţeles,/ eram acasă! (Naufragiasem). Desigur, aş putea continua să dau un şir nesfârşit de exemple dar vă veţi convinge singuri de profunzimea acestor gânduri exprimate atât de frumos citind poezia Marianei, în care vocea emigrării se face tot mai auzită printr-o estetica a cuvântului contribuind astfel la dezvoltarea culturii româneşti, adevărată carte de vizită a României. O manieră distinsă şi elegantă, o fineţe feminină a celor spuse mai sus, se găsesc şi se conchid în cartea de faţă. Desigur, a prezenta o carte este şi o încercare de a rezuma scopurile, mesajele şi visele autoarei, coloana principală a tematicii de faţă este axată pe trei subiecte foarte bine definite în versurile Marianei Babiuc Marica şi anume: iubirea, visul şi emigrarea, toate trei întregindu-se frumos, încât a te lipsi de unul ar însemna să rupi firul frumos al trăirilor, al emoţiilor şi sentimentelor atât de bine aşternute în aceşti PAŞI PRINTRE VISE. Se constată o unitate şi totodată o diversitate a unei experienţe de viaţă redată printr-o responsabilitate totală a valorilor estetice şi etice, acestei din urmă, rar întâlnite în poezie, anume consecvenţa şi responsabilitatea valorilor morale ale unei fiinte ce ţine cu tot dinadinsul împăcarea iubirii de ţara natală cu cea ce devine o a doua patrie, un fenomen întâlnit tot mai des în viaţa familiei româneşti. Încheind această trilogie, iubire, patrie, emigrare, redau câteva din versurile Marianei: Bătrânul marinar/ îşi luase visele pe punte,/ scruta orizontul tăcând şi/ nu se simţea niciodată singur/ din când în când, visele îi vorbeau.../ Infinitul, destinaţie râvnită,/ se-ndrepta grăbit.../ ...Ţară, nu am plecat niciodată prea departe,/ m-am îndepărtat doar puţin, / sigur revin,/ aşteaptă-mă!/ ...aş vrea să mă întorc...n-aştept la primăvară,/ mă rupe dorul de măicuţa mea,/ dar să-mi promiteţi voi, conducători de ţară/ că pot şi am la ce ca să rămân cu ea./ ...Am pierdut cândva o ţară,/ unde o găsesc -napoi,/ să trimit doar primăvară/ fraţilor ce au nevoi?! (Bătrânul Marinar). Şi cu toate acestea, când versurile sunt o chemare conştientă la un ideal de ţară, o ţară curată şi primitoare, în care realitatea spune contrariul, autoarea nu-şi pierde speranţa unei primăveri adevărate pentru patria şi oamenii săi. Parcurgând poezia Marianei B Marica veţi întâlni plăcerea lecturii însoţită de plăcerea estetică, cele două condiţii ce fac din cuvânt o formă poetică. În cazul de faţă aceste poezii fac parte naturală din trăirile complexe şi totodată simple care ,,nolens volens” reprezintă sentimentele unei mari majorităţi ale României de azi. Desigur, cartea de faţă este rezultaul gândirii poetice a Marianei Babiuc Marica precedată de apariţia mai multor volume publicate, care fireşte, nu se opresc aici, ci dimpotrivă, devine stimul puternic pentru continuarea muncii sale, delectându-ne cu poezia ei. Deci, vă invit să lecturaţi aceste poezii cu convingerea că vă veţi bucura de clipe frumoase şi de a fi invitaţi la reflectie căci poezia Marianei este tocmai acest lucru, cuvântul frumos spus, versuri ce ne descoperă o lume de iubire, pasiune şi realitate socială. Mario Castro Navarrete 